Na temelju članka 115. st.1. podst.2. Zakona o radu (NN 93/14 , [127/17](https://www.zakon.hr/cms.htm?id=26183) i 98/19) , članka 107. stavka 3. i čl. 118. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18) i Kolektivnog ugovora za zaposlenike u srednjoškolskim ustanovama (NN 51/18) Školski odbor KTŠ Split na svojoj sjednici dana 22.prosinca 2022.donio je

**PRAVILNIK O NAČINU I KRITERIJIMA UTVRĐIVANJA ZAPOSLENIKA KTŠ - SPLIT ORGANIZACIJSKIM / TEHNOLOŠKIM VIŠKOM**

**Članak 1.**

Ovim Pravilnikom uređuju se kriteriji i način utvrđivanja organizacijskog/tehnološkog viška zaposlenika Komercijalno trgovačke škole Split koji mogu obavljati iste poslove poštujući kadrovske uvjete propisane standardom pojedinog zanimanja.

Odredbe ovog Pravilnika odnose se na sve zaposlenike KTŠ Split, bez obzira imaju li zasnovani radni odnos na neodređeno ili određeno, puno ili nepuno radno vrijeme, ako je ugovorom o radu predviđena mogućnost redovitog otkaza.

U trenutku utvrđivanja zaposlenika tehnološkim viškom, prednost uvijek ima onaj djelatnik koji ima već sklopljen ugovor o radu na neodređeno radno vrijeme (puno ili nepuno).

Apsolutnu zaštitu od utvrđivanja organizacijskim viškom imaju zaposlenici iz stavka 1.pod 2. ovoga članka koji imaju 56 i više godina života i 25 i više godina radnog staža.

Izrazi koji se koriste za osobe u muškom rodu su neutralni i odnose se na žene i muškarce.

**Članak 2.**

U postupku utvrđivanja organizacijskih viškova zaposlenika iz članka 1. a u svrhu donošenja odluke o organizacijskom višku, primjenjuju se osnovni kriteriji vrednovanja.

Osnovni kriteriji vrednovanja su:

1. duljina ukupnog radnog staža

2. duljina radnog odnosa u KTŠ Split

3. dob zaposlenika,

4. obveza uzdržavanja

5. profesionalno napredovanje i usavršavanje (zvanje mentora, savjetnika ili izvrsnog savjetnika)

6. akademski status (magistar, mr.sc i doktor znanosti, dr.sc)

**Članak 3.**

1. **duljina ukupnog radnog staža -** po svakoj navršenoj godini rada- 1 bod
2. **duljina radnog odnosa u KTŠ Split**, po svakoj navršenoj godini radnog staža u KTŠ Split -2 boda

Podaci se utvrđuju na temelju podataka iz elektronskog zapisa radno pravnog statusa /radne knjižice

1. **dob zaposlenika** - 1 bod za svaku navršenu godinu života

Podaci se utvrđuju na temelju podataka iz dosjea radnika (osobnih dokumenata).

1. **obveza uzdržavanja -1 bod za svaku uzdržavanu osobu**

Uzdržavane članove zaposlenik mora imati na svojoj Poreznoj kartici.

1. **profesionalno napredovanje i usavršavanje (zvanje mentora, savjetnika ili izvrsnog savjetnika)**

* zaposleniku u zvanju mentora - 5 bodova
* zaposleniku u zvanju savjetnika -10 bodova
* zaposleniku u zvanju izvrsnog savjetnika - 15 bodova

1. **akademski status (magistar, mr.sc i doktor znanosti, dr.sc)**

* zaposleniku s akademskim statusom mr.sc. - 20 bodova
* zaposleniku s akademskim statusom dr.sc. - 25 bodova

Ako su prema gore navedenim kriterijima dva i više zaposlenika jednaki, primjenit će se dodatni kriteriji.

**Članak 4.**

**Kriterij iz članka 4.primjenjuje se samo ako su zaposlenici po kriterijima iz članka 3.izjednačeni.**

**Dodatni kriteriji vrednovanja su:**

1. sudionik domovinskog rata, hrvatski branitelj
2. zdravstveno stanje djelatnika
3. roditeljstvo
4. udaljenost od mjesta stanovanja do radnog mjesta (škole)

**Kriterij s višim rednim brojem primjenjuje se samo ako su zaposlenici po prethodnom kriteriju izjednačeni.**

**Članak 5.**

1. **Sudionik domovinskog rata, hrvatski branitelj**

- zaposleniku koji ima više vremena provedenog u Domovinskom ratu u svojstvu branitelja /hrvatskog dragovoljca - 1 bod.

Ovaj uvjet utvrđuje se temeljem uvjerenja nadležnog tijela.

1. **Zdravstveno stanje djelatnika**

* zaposleniku sa utvrđenim invaliditetom ili većim stupnje invaliditeta( Prema članku 9. Zakona o profesionalnoj rehabilitaciji i zapošljavanja osoba s invaliditetom) - 1 bod
* zaposleniku s težim kroničnim oboljenjem - 1 bod

1. **Roditeljstvo**

* roditelju djeteta s većim teškoćama u razvoju - 1 bod

1. **Udaljenost od mjesta stanovanja do radnog mjesta (škole)**

- zaposleniku koji ima manju udaljenost od mjesta stanovanja do radnog mjesta (škole)

-1 bod.

Udaljenost se utvrđuje prema izračunu interaktivne karte dostupne na mrežnim stranicama.

**Članak 6.**

Na prijedlog Ravnatelja, koji u suradnji sa sindikalnim povjerenikom Odlukom iskazuje zaposlenika /-e tehnološkim /organizacijskim viškom sa najmanjim brojem bodova prema gore navedenim kriterijima , ŠO daje suglasnost.

Zaposlenika koji je odlukom postao tehnološki /organizacijski višak Škola prijavljuje na listu Odjela za prosvjetu, kulturu, tehničku kulturu i sport Splitsko-dalmatinske županije (zajedničkoj prosudbenoj komisiji)

**Članak 7.**

Za tumačenje odredbi ovog Pravilnika nadležan je Školski odbor.

Pravilnik stupa na snagu 8 dana od dana donošenja.

KLASA:602-03/22-01/159

URBROJ: 2181-343-01-22-01

Split, 22.prosinca 2022.

Predsjednik/ca školskog odbora: Vanja Perković, prof. Ravnateljica: mr. sc. Mirela Maričić

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_